stanford-oval/wikipedia huggingface dataset:
ตา (พายุหมุน)
ปรากฏการณ์ที่เกี่ยวข้อง > ปรากฏการณ์อัฒจันทร์

ปรากฏการณ์อัฒจันทร์ (Stadium effect) เป็นปรากฏการณ์ที่พบได้ในพายุหมุนเขตร้อน และเป็นเหตุการณ์ที่ค่อนข้างปกติสำหรับพายุหมุนเขตร้อน ซึ่งเมฆของกำแพงตาจะโค้งขึ้นและออกจากตัวพายุหมุนไปที่พื้นผิวของบรรยากาศระดับบน ซึ่งทำให้ตาพายุดูคล้ายเป็นหลังคารูปทรงกลม (Dome) เปิดจากอากาศ คล้ายกับสนามกีฬา ตาพายุจะมีขนาดใหญ่กว่าในระดับบนของพายุเสมอ ส่วนด้านล่างที่สุดของตาพายุจะมีขนาดเล็กที่สุด เนื่องจากอากาศที่ยกตัวขึ้นในกำแพงตา ตามเส้นไอโซไลน์ของโมเมนตัมเชิงมุมเท่า ซึ่งจะทำให้กำแพงตานั้นเอียง (slope) ออกไปตามความสูง ในพายุหมุนเขตร้อนที่มีตาขนาดเล็กมาก ความเอียงของปรากฏการณ์นี้จะเด่นชัดมาก
ปรากฏการณ์ที่เกี่ยวข้อง > ลักษณะคล้ายตา

โครงสร้างคล้ายตามักจะพบได้ในพายุหมุนเขตร้อน คล้ายกับตาที่เห็นได้ในพายุเฮอริเคนหรือพายุไต้ฝุ่น มันเป็นบริเวณที่เป็นวงกลมที่ศูนย์กลางการไหลเวียนของพายุ ซึ่งไม่มีการพาความร้อน ลักษณะคล้ายตาเหล่านี้มักพบได้ในพายุหมุนเขตร้อนที่มีกำลังเป็นพายุโซนร้อน หรือพายุเฮอริเคนระดับ 1 ตามมาตราเฮอริเคนแซฟเฟอร์–ซิมป์สัน ตัวอย่างเช่น ลักษณะคล้ายตาถูกพบในพายุเฮอริเคนเบตา เมื่อพายุมีความเร็วลมสูงสุดเพียง 80 กม./ชม. (50 ไมล์/ชม.) ซึ่งมีความรุนแรงต่ำกว่าพายุเฮอริเคน โดยทั่วไปแล้วลักษณะแบบนี้จะไม่สามารถมองเห็นได้ในช่วงคลื่นที่มองเห็นได้หรือช่วงคลื่นอินฟราเรดจากอวกาศ โดยจะเห็นได้อย่างง่ายดายผ่านภาพถ่ายดาวเทียมช่วงคลื่นไมโครเวฟ การพัฒนาของลักษณะคล้ายตาจะก่อตัวขึ้นในระดับกลางของชั้นบรรยากาศ คล้ายกับการก่อตัวของตาพายุที่สมบูรณ์ แต่ลักษณะคล้ายตานี้อาจถูกแทนที่ในแนวนอนเนื่องจากลมเฉือนแนวตั้งได้
ภัย

แม้ว่าตาพายุจะเป็นส่วนที่สงบที่สุดของพายุ เนื่องจากไม่มีลมที่ศูนย์กลาง และโดยทั่วไปท้องฟ้าจะปลอดโปร่ง แต่บริเวณเหนือมหาสมุทรอาจเป็นพื้นที่ที่อันตรายที่สุดได้ ในกำแพงตาของพายุ คลื่นที่ขับเคลื่อนด้วยลมทั้งหมดจะเคลื่อนที่ไปในทิศทางเดียวกัน อย่างไรก็ตาม ในศูนย์กลางของตาคลื่นจะมาบรรจบกันจากทุกทิศทุกทาง และจะก่อตัวขึ้นเป็นยอดคลื่นที่ปกติ ซึ่งสามารถกลายเป็นคลื่นยักษ์ได้ ความสูงที่สุดของคลื่นจากพายุเฮอริเคนนั้นยังไม่เป็นที่ทราบ แต่จากการวัดในพายุเฮอริเคนไอแวน ซึ่งเป็นพายุเฮอริเคนระดับ 4 มีการประมาณว่าคลื่นบริเวณใกล้กับกำแพงตานั้นสูงเกิน 40 เมตร (130 ฟุต) นับจากยอดคลื่นไปจนถึงท้องคลื่น
ข้อผิดพลาดโดยทั่วไป โดยเฉพาะอย่างยิ่งในบริเวณที่พบพายุหมุนเขตร้อนได้น้อย สำหรับการที่ผู้อาศัยที่จะออกจากบ้านเรือนของพวกเขา ไปสำรวจความเสียหายของทรัพย์สิน ขณะที่ศูนย์กลางของพายุที่สงบกำลังปกคลุมอยู่ จากนั้นพวกเขาจะถูกโจมตีโดยลมพัดอย่างรุนแรงในกำแพงตาฝั่งตรงข้าม
พายุหมุนอื่น

แม้ว่าจะมีเพียงพายุหมุนเขตร้อนที่มีโครงสร้างที่เรียกว่า "ตา" อย่างเป็นทางการ แต่ระบบลมฟ้าอากาศอื่น ๆ ที่สามารถแสดงลักษณะที่คล้าย ๆ กันนี้ได้
พายุหมุนอื่น > ความกดอากาศต่ำขั้วโลก

ความกดอากาศต่ำขั้วโลก (Polar low) เป็นระบบลมฟ้าอากาศในระดับภูมิภาค โดยทั่วไปแล้วจะมีขนาดเล็กกว่า 1,000 กม. (600 ไมล์) พบได้ใกล้กับขั้วโลก เหมือนกับพายุหมุนเขตร้อน ความกดอากาศต่ำจะก่อตัวขึ้นเหนือน้ำที่ค่อนข้างอุ่น และสามารถมีการพาความร้อนและลมที่เร็วในระดับพายุ (gale) หรือมากกว่าได้ ซึ่งจะแตกต่างจากธรรมชาติของพายุหมุนในเขตร้อน อย่างไรก็ตาม ความกดอากาศต่ำเหล่านี้สามารถพัฒนาขึ้นในอุณหภูมิที่เย็นกว่า และที่ละติจูดสูงกว่ามากได้ ความกดอากาศต่ำเหล่านี้จะมีขนาดเล็ก และมีอายุสั้นกว่า โดยมีเพียงไม่กี่ระบบเท่านั้นที่มีอายุเกินหนึ่งวัน ถึงแม้ว่าจะมีความแตกต่างเหล่านี้ ระบบความกดอากาศต่ำขั้วโลกนี้สามารถมีโครงสร้างที่คล้ายกับพายุหมุนเขตร้อนได้ โดยมีตาที่ปลอดโปร่งล้อมรอบด้วยกำแพงตา และแถบฝนหรือแถบหิมะ
พายุหมุนอื่น > พายุหมุนนอกเขตร้อน

พายุหมุนนอกเขตร้อน (Extratropical cyclone) เป็นหย่อมความกดอากาศต่ำ ซึ่งมีขอบเขตของมวลอากาศที่แตกต่างกัน พายุเกือบทั้งหมดที่พบในละติจูดกลางนั้นเป็นพายุนอกเขตร้อนในธรรมชาติ รวมไปถึงพายุนอร์อีสเทิร์นทวีปอเมริกาเหนือและพายุลมทวีปยุโรปด้วย ความรุนแรงที่สุดของพายุเหล่านี้ สามารถมี "ตา" ที่ปลอดโปร่งได้ด้วย ในบริเวณที่มีความกดอากาศต่ำที่สุด แม้ว่ามันจะถูกล้อมรอบด้วยเมฆที่ต่ำกว่า และไม่มีการพาความร้อนในเมฆ และพบได้ใกล้กับด้านหลังปลายพายุ
พายุหมุนอื่น > พายุหมุนกึ่งเขตร้อน

พายุหมุนกึ่งเขตร้อน (Subtropical cyclone) เป็นหย่อมความกดอากาศต่ำที่มีลักษณะของพายุหมุนนอกเขตร้อนบางส่วน และมีลักษณะของพายุหมุนเขตร้อนบางส่วน เช่นนี้ พายุหมุนกึ่งเขตร้อนจึงอาจมีตาพายุขณะที่ไม่ได้เป็นพายุหมุนเขตร้อนตามธรรมชาติอย่างแท้จริง พายุหมุนกึ่งเขตร้อนสามารถเป็นอันตรายได้อย่างมาก และทำให้เกิดลมแรง และคลื่นสูง และมักกลายเป็นพายุหมุนเขตร้อนอย่างเต็มรูปแบบ ด้วยเหตุนี้ ศูนย์เฮอริเคนแห่งชาติจึงได้เริ่มติดตามพายุหมุนกึ่งเขตร้อนนี้ด้วย และใช้การตั้งชื่อแบบเดียวกับพายุหมุนเขตร้อนในปี พ.ศ. 2545
พายุหมุนอื่น > ทอร์นาโด

ทอร์นาโด (Tornado) เป็นพายุขนาดเล็กที่มีอำนาจการทำลายล้าง ซึ่งสร้างความเร็วลมที่พัดเร็วที่สุดในโลก ทอร์นาโดมีสองประเภทหลัก ได้แก่ ทอร์นาโดแบบกระแสวนเดี่ยว (Single-vortex tornado) ซึ่งมีการหมุนในแนวตั้งแบบเดี่ยวของอากาศ และทอร์นาโดแบบหลายกระแสวน (Multiple-vortex tornado) ซึ่งประกอบด้วย "กระแสวนแบบดูด" ขนาดเล็ก คล้ายกับทอร์นาโดขนาดเล็ก ซึ่งทั้งหมดจะหมุนรอบศูนย์กลางร่วม ทอร์นาโดทั้งสองประเภทนี้ ตามทฤษฏีระบุว่าทอร์นาโดมีศูนย์กลางของพายุที่สงบ ซึ่งทฤษฏีเหล่านี้ได้รับการสนับสนุนจากการสังเกตความเร็วลมโดยเรดาร์ตรวจอากาศดอปเพลอร์
กระแสวนนอกโลก

นาซาเคยรายงานเมื่อเดือนพฤศจิกายน พ.ศ. 2549 ว่ายานอวกาศกัสซีนีสังเกตพบพายุ "คล้ายเฮอริเคน" ที่ขั้วใต้ของดาวเสาร์ พร้อมกับกำแพงตาที่แจ่มชัด การสังเกตนี้มีความโดดเด่นเป็นพิเศษ เนื่องจากไม่เคยมีการสังเกตพบเมฆในกำแพงตาพายุบนดาวเคราะห์ดวงในนอกจากโลก (รวมถึงความล้มเหลวในการสังเกตกำแพงตาในจุดแดงใหญ่ของดาวพฤหัสบดีโดยยานอวกาศกาลิเลโอ) ในปี พ.ศ. 2550 มีกระแสวนขนาดใหญ่มากเกิดขึ้นในขั้วทั้งสองของดาวศุกร์ ซึ่งถูกสังเกตพบโดยภารกิจวีนัส เอกซ์เพรสส์ขององค์การอวกาศยุโรป ซึ่งมีโครงสร้างแบบตาสองขั้ว (dipole eye)
ดูเพิ่ม

สถานีย่อยพายุหมุนเขตร้อน
รายชื่อพายุหมุนเขตร้อน
รัศมีที่อัตราเร็วลมสูงสุด
การทดลองปรับเปลี่ยนความรุนแรงและแถบฝนในพายุเฮอริเคน
น้ำขึ้นจากพายุ
แผนภาพตัดขวางแสดงโครงสร้างของพายุหมุนเขตร้อน โดยลูกศรแสดงถึงการไหลของอากาศเข้าและรอบ ๆ ตาพายุ
พายุหมุนเขตร้อนก่อตัวขึ้นเมื่อมีการปล่อยพลังงานจากการควบแน่นของความชื้นในอากาศที่ลอยตัวขึ้น โดยเป็นผลมาจากวงวนการป้อนกลับเชิงบวกเหนือน้ำทะเลที่มีอุณหภูมิอบอุ่น
โดยทั่วไปแล้ว ตาของพายุสามารถตรวจหาได้ง่ายโดยใช้เรดาร์ตรวจอากาศ ซึ่งภาพเรดาร์นี้เป็นภาพเรดาร์ของพายุเฮอริเคนแอนดรูว์ แสดงให้เห็นถึงตาของพายุที่ชัดเจน ปกคลุมอยู่ทางตอนใต้ของรัฐฟลอริดา สหรัฐ
ภาพถ่ายดาวเทียมของพายุไต้ฝุ่นแอมเบอร์เมื่อปี พ.ศ. 2540 แสดงให้เห็นถึงกำแพงตาชั้นนอกและกำแพงชั้นใน ในขณะที่พายุกำลังอยู่ในวัฏจักรการแทนที่กำแพงตา
กลางกระแสวนสังเกตเห็นได้ภายในตาของพายุเฮอริเคนเอมิเลีย ไนปี พ.ศ. 2537
ภาพมุมมองตาของพายุไต้ฝุ่นไมสัก จากสถานีอวกาศนานาชาติ เมื่อวันที่ 31 มีนาคม พ.ศ. 2558 แสดงให้เห็นถึงปรากฏการณ์อัฒจันทร์ที่ชัดเจน
อากาศยานบินผ่านกำแพงตาของพายุ และเข้าสู่บริเวณที่สงบในตาพายุ
พายุหิมะในทวีปอเมริกาเหนือ พ.ศ. 2549 เป็นพายุหมุนนอกเขตร้อนที่แสดงให้เห็นถึงโครงสร้างคล้ายตา เมื่อพายหมุนนอกเขตร้อนมีกำลังสูงสุด ทางตะวันออกของคาบสมุทรเดลมาร์วา
พายุคล้ายพายุหมุนเขตร้อนที่ขั้วใต้ของดาวเสาร์ มีกำแพงตาสูงสิบกิโลเมตร
สถาบันคุณวุฒิวิชาชีพ (องค์การมหาชน)

| --- | --- |
Thailand Professional Qualification Institute (Public Organization)
ตราสัญลักษณ์
ภาพรวมสถาบัน
ก่อตั้ง: 31 มีนาคม พ.ศ. 2554; 13 ปีก่อน (2554-03-31)
ประเภท: องค์การมหาชน
สำนักงานใหญ่: 1177 อาคาร เพิร์ล แบงก์ค็อก ชั้น 14 (ใกล้สถานีรถไฟฟ้าอารีย์) ถนนพหลโยธิน แขวงพญาไท เขตพญาไท กรุงเทพมหานคร 10400
งบประมาณต่อปี: 216,826,200 บาท (พ.ศ. 2568)
ฝ่ายบริหารสถาบัน: นคร ศิลปอาชา, ประธานกรรมการ จุลลดา มีจุล, ผู้อำนวยการ ณฐา จันทนู, รองผู้อำนวยการ นิธิวัชร์ ศิริปริยพงศ์, รองผู้อำนวยการ
ต้นสังกัดสถาบัน: สำนักนายกรัฐมนตรี
เอกสารหลัก: พระราชกฤษฎีกาจัดตั้งสถาบันคุณวุฒิวิชาชีพ (องค์การมหาชน) พ.ศ. 2554
เว็บไซต์: www.tpqi.go.th
สถาบันคุณวุฒิวิชาชีพ (องค์การมหาชน) (อังกฤษ: Thailand Professional Qualification Institute (Public Organization)) หรือ สคช. เป็นองค์การมหาชนภายใต้การกำกับดูแลของนายกรัฐมนตรี ที่จัดตั้งขึ้นตามพระราชกฤษฎีกาจัดตั้งสถาบันคุณวุฒิวิชาชีพ (องค์การมหาชน) พ.ศ. 2554 ซึ่งประกาศในราชกิจจานุเบกษา เมื่อวันที่ 30 มีนาคม พ.ศ. 2554 เพื่อพัฒนาและผลักดันระบบคุณวุฒิวิชาชีพของไทย ด้วยการจัดทำมาตรฐานอาชีพให้ได้มาตรฐานสากล กำหนดองค์กรเพื่อรับรองสมรรถนะบุคคล และเป็นศูนย์กลางข้อมูลเกี่ยวกับคุณวุฒิวิชาชีพแและมาตรฐานอาชีพ โดยมีเป้าหมายในการขับเคลื่อนประเทศไปสู่การเป็นเศรษฐกิจสังคมฐานความรู้ พัฒนากำลังคนของประเทศให้สอดคล้องกับความต้องการของตลาดงาน เพิ่มขีดความสามารถของทรัพยากรมนุษย์ และสร้างมูลค่าเพิ่มทางเศรษฐกิจของประเทศอย่างยั่งยืน
ภารกิจหน้าที่

สถาบันคุณวุฒิวิชาชีพ (องค์การมหาชน) ได้ถูกจัดตั้งขึ้นโดยมีวัตถุประสงค์ดังนี้
ดำเนินการศึกษาวิจัยและพัฒนาระบบคุณวุฒิวิชาชีพ
ส่งเสริมและสนับสนุนกลุ่มอาชีพหรือกลุ่มวิชาชีพในการจัดทำมาตรฐานอาชีพ
ให้การรับรององค์กรที่มีหน้าที่รับรองสมรรถนะของบุคคลตามมาตรฐานอาชีพ
เป็นศูนย์กลางข้อมูลเกี่ยวกับระบบคุณวุฒิวิชาชีพและมาตรฐานอาชีพ
ติดตามและประเมินผลองค์กรที่มีหน้าที่รับรองสมรรถนะของบุคคลตามมาตรฐานอาชีพรวมทั้งระบบคุณวุฒิวิชาชีพเพื่อให้การดำเนินการเป็นไปด้วยความโปร่งใสและยุติธรรม
ส่งเสริม สนับสนุน และประสานความร่วมมือกับสถานศึกษา ศูนย์หรือสถาบันฝึกอบรมสถานประกอบการ หน่วยงานของรัฐ และองค์กรเอกชนในการเผยแพร่ระบบคุณวุฒิวิชาชีพและมาตรฐานอาชีพ
สถาบันคุณวุฒิวิชาชีพ (องค์การมหาชน) เป็นหน่วยงานหลักที่ร่วมมือกับภาครัฐและเอกชนในการสนับสนุนการจัดทำมาตรฐานอาชีพในสาขาต่างๆ เพื่อให้มาตรฐานอาชีพที่จัดทำร่วมกันเป็นที่ยอมรับจากผู้มีส่วนได้ส่วนเสีย และเกิดการนำไปใช้จริง อีกทั้งยังมีภารกิจในการรับรองและประเมินองค์กรที่ทำหน้าที่รับรองสมรรถนะของบุคคล โดยทดสอบการประยุกต์ใช้ความรู้ ทักษะ และความสามารถในการประกอบอาชีพของบุคคล รวมถึงเทียบโอนคุณวุฒิวิชาชีพกับคุณวุฒิทางการศึกษา โดยอ้างอิงตามกรอบคุณวุฒิวิชาชีพ และเป็นศูนย์กลางข้อมูลเกี่ยวกับระบบคุณวุฒิวิชาชีพ และ มาตรฐานอาชีพ ของประเทศไทย
การบริการ

สถาบันคุณวุฒิวิชาชีพ (องค์การมหาชน) ได้จัดทำระบบฐานข้อมูลการให้บริการระบบคุณวุฒิวิชาชีพ ซึ่งเป็นระบบศูนย์กลางข้อมูลเกี่ยวกับระบบคุณวุฒิวิชาชีพ และมาตรฐานอาชีพของไทย ผ่านทางเว็บไซต์ tpqi-net.tpqi.go.th เก็บถาวร 2017-09-03 ที่ เวย์แบ็กแมชชีน
การประเมินผล

จากการประเมินคุณธรรมและความโปร่งใสในการดำเนินงานของหน่วยงานภาครัฐ (Integrity and Transparency Assessment: ITA) ประจำปี 2564 โดยมีหน่วยงานภาครัฐ องค์กรอิสระ องค์กรส่วนท้องถิ่น รัฐวิสาหกิจ และองค์การมหาชน เข้าร่วมการประเมิน 8,300 หน่วยงาน ผลประเมินสถาบันคุณวุฒิวิชาชีพ (องค์การมหาชน) หรือ สคช. อยู่ในระดับ AA ได้ 97.38 คะแนน จากคะแนนเต็ม 100 คะแนน อยู่อันดับ 3 จาก 55 หน่วยงานองค์การมหาชน สะท้อนให้เห็นถึงความสำเร็จในการเป็นหน่วยงานต้นแบบด้านคุณธรรมและความโปร่งใสให้แก่หน่วยงานอื่นๆ ได้[ต้องการอ้างอิง]
สำหรับตัวชี้วัดในด้านการป้องกันการทุจริต การเปิดเผยข้อมูล สคช. ได้ 100 คะแนนเต็ม ขณะที่การปฏิบัติหน้าที่ 99.45 คะแนน สะท้อนให้เห็นถึงประสิทธิภาพในการปฏิบัติหน้าที่อย่างซื่อสัตย์สุจริต มุ่งผลสัมฤทธิ์สูงสุดและคำนึงถึงประโยชน์ส่วนรวมเป็นหลักอย่างชัดเจน มีการพัฒนาเปิดเผยข้อมูล และการให้บริการสาธารณะผ่านระบบ e-service มากขึ้น ง่ายต้องการเข้าถึงข้อมูลที่เป็นประโยชน์ต่อสาธารณะ และการมีส่วนร่วมของประชาชนที่สามารถร่วมตรวจสอบการปฏิบัติงานหน่วยงานภาครัฐได้ [ต้องการอ้างอิง]
ดูเพิ่ม

| ด ค กหน่วยงานในสังกัดและหน่วยงานภายใต้การกำกับดูแลของสำนักนายกรัฐมนตรี |
| --- | --- | --- |
| ขึ้นตรงต่อปลัดสำนัก นายกรัฐมนตรี | สำนักงานปลัด • กรมประชาสัมพันธ์ • สำนักงานคณะกรรมการคุ้มครองผู้บริโภค |  |
| ขึ้นตรงต่อ นายกรัฐมนตรี | สำนักข่าวกรองแห่งชาติ • สำนักงบประมาณ • สำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง • สำนักงานคณะกรรมการกฤษฎีกา • สำนักงานคณะกรรมการข้าราชการพลเรือน • สำนักงานคณะกรรมการนโยบายที่ดินแห่งชาติ • สำนักงานคณะกรรมการพัฒนาระบบราชการ • สำนักงานคณะกรรมการส่งเสริมการลงทุน • สำนักงานทรัพยากรน้ำแห่งชาติ • สำนักงานสภาความมั่นคงแห่งชาติ • สำนักงานสภาพัฒนาการเศรษฐกิจและสังคมแห่งชาติ • สำนักเลขาธิการคณะรัฐมนตรี • สำนักเลขาธิการนายกรัฐมนตรี • กองอำนวยการรักษาความมั่นคงภายในราชอาณาจักร • ศูนย์อำนวยการรักษาผลประโยชน์ของชาติทางทะเล |  |
| องค์การมหาชน | สำนักงานคณะกรรมการสุขภาพแห่งชาติ • สถาบันคุณวุฒิวิชาชีพ (องค์การมหาชน) • สถาบันบริหารจัดการธนาคารที่ดิน (องค์การมหาชน)  • สำนักงานบริหารและพัฒนาองค์ความรู้ (องค์การมหาชน) • สำนักงานพัฒนารัฐบาลดิจิทัล (องค์การมหาชน) • สำนักงานส่งเสริมการจัดประชุมและนิทรรศการ (องค์การมหาชน) • สำนักงานส่งเสริมเศรษฐกิจสร้างสรรค์ (องค์การมหาชน) • สำนักงานพัฒนาพิงคนคร (องค์การมหาชน) • สำนักงานส่งเสริมวิสาหกิจขนาดกลางและขนาดย่อม • สำนักงานคณะกรรมการการรักษาความมั่นคงปลอดภัยไซเบอร์แห่งชาติ • สำนักงานกองทุนหมู่บ้านและชุมชนเมืองแห่งชาติ • สำนักงานกองทุนสนับสนุนการสร้างเสริมสุขภาพ |  |
| รัฐวิสาหกิจ | บริษัท อสมท จำกัด (มหาชน) |  |
| หน่วยงานในกํากับ | ราชวิทยาลัยจุฬาภรณ์ |  |
หมวดหมู่ • ส่วนราชการหรือหน่วยงานในบังคับบัญชาของนายกรัฐมนตรี
ลีเวิร์ดแอนทิลลีส

ที่ตั้งในเลสเซอร์แอนทิลลีส
ลีเวิร์ดแอนทิลลีส  (อังกฤษ: Leeward Antilles; ดัตช์: Benedenwindse Eilanden; สเปน: islas de Sotavento) เป็นห่วงโซ่ของหมู่เกาะในทะเลแคริบเบียน เป็นส่วนหนึ่งของหมู่เกาะทางใต้ของเลสเซอร์แอนทิลลีส หมู่เกาะอยู่เลียบตามแนวชายฝั่งตะวันออกเฉียงใต้ของทะเลแคริบเบียน ทางตอนเหนือของชายฝั่งเวเนซุเอลาของทวีปอเมริกาใต้  ลีเวิร์ดแอนทิลลีส อยู่ในกลุ่มเลสเซอร์แอนทิลลีส แต่มีอีกแห่งที่ชื่อ หมู่เกาะลีเวิร์ด (ซึ่งอยู่ในเลสเซอร์แอนทิลลีสเช่นกัน) ทางตะวันออกเฉียงเหนือ
ลีเวิร์ดแอนติลลีสเป็นหมู่เกาะรูปโค้ง ซึ่งขาดกิจกรรมภูเขาไฟเป็นส่วนใหญ่ เกิดขึ้นตามขอบด้านใต้ที่ผิดรูปของแผ่นเปลือกโลกแคริบเบียน และเกิดขึ้นจาก การมุดตัวของแผ่นเปลือกโลกใต้แผ่นเปลือกโลกอเมริกาใต้ การศึกษาเมื่อเร็ว ๆ นี้ บ่งชี้ว่าลีเวิร์ดแอนทิลลีสกำลังผนวกเข้ากับทวีปอเมริกาใต้
มาซากิ ซาโต

| มาซากิ ซาโต |
| --- | --- |
ซาโตในปี 2016
ข้อมูลพื้นฐาน
ชื่อเกิด: มาซากิ ซาโต　
รู้จักในชื่อ: มาจัง, มาซากิ, มาซากิง
เกิด:  (1999-05-07) 7 พฤษภาคม ค.ศ. 1999 (25 ปี) จังหวัดฮกไกโด ประเทศญี่ปุ่น
แนวเพลง: เจป็อป
อาชีพ: นักร้อง
ช่วงปี: 2011-ปัจจุบัน
ค่ายเพลง: เซติมะ
มาซากิ ซาโต (ญี่ปุ่น: 佐藤優樹; โรมาจิ: Satō Masaki, เกิดวันที่ 7 พฤษภาคม ค.ศ. 1999) เป็นนักร้องหญิงชาวญี่ปุ่น เธอเป็นอดีตสมาชิกรุ่นที่ 10 ของมอร์นิงมูซูเมะ
ประวัติการทำงาน

วันที่ 29 กันยายน 2011 ซาโตได้รับเลือกเป็นหนึ่งในสมาชิกรุ่นที่ 10 ของมอร์นิงมูซูเมะ พร้อมด้วย ฮารูนะ อีกูโบะ, อายูมิ อิชิดะ และ ฮารูกะ คูโด ที่ผ่านมาจากการออดิชัน และในวันที่ 30 กันยายนปีเดียวกัน สมาชิกรุ่นที่ 10 ทั้ง 4 คนได้รับการประกาศเป็นสมาชิกใหม่อย่างเป็นทางการในคอนเสิร์ต "มอร์นิงมูซูเมะคอนเสิร์ตทัวร์ 2011 อากิ ไอ บีลีฟ ~ทากาฮาชิ ไอ ซงสึเงียว คิเน็น สเปเชียล~" และได้ร่วมร้องเพลง "โทโมะ" และ "นามิดัจจิ"
วันที่ 24 กันยายน 2021 มีการประกาศว่า ซาโตจะสำเร็จการศึกษาจากมอร์นิงมูซูเมะและเฮลโล! โปรเจกต์ ในวันที่ 13 ธันวาคมในปีเดียวกัน โดยเหตุผลของเธอนั้นคือปัญหาเรื่องสุขภาพ และเธอจะทำงานในฐานะศิลปินเดี่ยว หลังจากที่สำเร็จการศึกษาไปแล้ว
วันที่ 27 มกราคม 2023 มีการเปิดเผยคลิปวิดีโอตัวอย่างในทวิตเตอร์ฝ่ายทีมงานของซาโตว่า เธอจะปรากฏตัวในฐานะศิลปินเดี่ยวช่วงฤดูใบไม้ผลิ
เมื่อวันที่ 16 กุมภาพันธ์ มีการประกาศว่าซิงเกิลเดี่ยวเพลงแรกของเธอ ดิงดอง/โรแมนติก นันเตะงาระจาไน จะวางจำหน่ายในวันที่ 29 มีนาคม
ผลงาน

ผลงานที่ซาโตมีส่วนร่วมกับมอร์นิงมูซูเมะในฐานะสมาชิก โปรดดูที่บทความรายชื่อผลงานของมอร์นิงมูซูเมะ
ยกเว้นซิงเกิลที่ 63 "แบรนด์นิวมอร์นิง/เจลลาซี-เจลลาซี" ที่เธอไม่ได้ร่วมร้องเพลงและร่วมแสดงในมิวสิกวิดีโอเนื่องจากปัญหาสุขภาพ
ผลงาน > ผลงานเดี่ยว

[29 มีนาคม 2023] ดิงดอง/โรแมนติก นันเตะงาระจาไน (Ding Dong/ロマンティックなんてガラじゃない)
[6 พฤศจิกายน 2024] อาราชิโนะ นัมเบอร์/คาโชฟูเก็ตสึ ชุงกาชูโต (嵐のナンバー/花鳥風月 春夏秋冬)
ผลงาน > สมุดรวมภาพ

[6 ตุลาคม 2018] Sankaku no Glass
[28 กุมภาพันธ์ 2022] prism
ผลงาน > ดีวีดีและบลูเรย์

[11 กรกฎาคม 2012] Greeting ~Sato Masaki~
[พฤษภาคม 2022] Sato Masaki on Morning Musume '21 Concert Teenage Solution ~Sato Masaki Sotsugyou Special~
ผลงาน > เพลงดิจิทัล

เอกาโอะโนะคิมิวะไทโยซา (ผลงานคัฟเวอร์เพลงซิงเกิลที่ 55 ของมอร์นิงมูซูเมะ) (14 ธันวาคม 2021)
แหล่งข้อมูลอื่น

Masaki Sato Official Blog
สามารถ มะลูลีม

| สามารถ มะลูลีมม> ว.ม., ป.ช. |
| --- | --- |
สามารถ ใน พ.ศ. 2553

ประธานสภากรุงเทพมหานคร
ดำรงตำแหน่ง 24 มิถุนายน พ.ศ. 2545 – 23 มิถุนายน พ.ศ. 2547
ก่อนหน้า: ประเดิมชัย บุญช่วยเหลือ
ถัดไป: ธนา ชีรวินิจ
 
ข้อมูลส่วนบุคคล
เกิด: 8 กรกฎาคม พ.ศ. 2502 (65 ปี) เขตคลองเตย กรุงเทพมหานคร
ศาสนา: อิสลาม​
พรรคการเมือง: ประชาธิปัตย์ (2529–2565)   รวมไทยสร้างชาติ (2565–ปัจจุบัน)

สามารถ มะลูลีม (เกิด 8 กรกฎาคม พ.ศ. 2502) เป็นนักการเมืองชาวไทย ตําเเหน่งผู้ช่วยรัฐมนตรีประจําสำนักนายกรัฐมนตรี (พีระพันธุ์ สาลีรัฐวิภาค) อดีตประธานสภากรุงเทพมหานคร อดีตสมาชิกสภาผู้แทนราษฎรกรุงเทพมหานคร  สังกัดพรรคประชาธิปัตย์ 2 สมัย ปัจจุบันสังกัดพรรครวมไทยสร้างชาติ และนายกสมาคมกีฬามวยไทยนานาชาติ
ประวัติ

สามารถ  มะลูลีม เกิดเมื่อวันที่ 8  กรกฎาคม พ.ศ. 2502 สำเร็จการศึกษาระดับปริญญาตรี สาขานิติศาสตร์ จากมหาวิทยาลัยรามคำแหง และปริญญาโท สาขาการจัดการภาครัฐภาคเอกชน จากสถาบันบัณฑิตพัฒนบริหารศาสตร์ (นิด้า) นอกจากนั้นยังผ่านการศึกษาอบรมจากสถาบันพระปกเกล้า
งานการเมือง

สามารถ มะลูลิม เริ่มต้นเข้าสุ่งานการเมืองโดยการเป็นสมาชิกสภาเขตพระโขนง (ส.ข.) และสมาชิกสภากรุงเทพมหานคร (ส.ก.) ต่อมาได้รับเลือกตั้งเป็นสมาชิกวุฒิสภากรุงเทพมหานคร (ส.ว.)  และในปี พ.ศ. 2550 ได้รับเลือกตั้งเป็นสมาชิกสภาผู้แทนราษฎร กรุงเทพมหานคร สังกัดพรรคประชาธิปัตย์ จากนั้นได้รับเลือกตั้งอีกสมัยในปี พ.ศ. 2554
นอกจากงานการเมือง ยังเคยดำรงตำแหน่งเป็นอุปนายกสมาคมฟุตบอลแห่งประเทศไทยในพระบรมราชูปถัมภ์ และผู้จัดการฟุตบอลทีมชาติไทย และยังเป็นเจ้าของค่ายมวย "ลูกคลองตัน" ซึ่งเป็นกิจการของครอบครัวด้วย
ต่อมาในรัฐบาลแพทองธาร ชินวัตร ในรับการเเต่งตั้งเป็นข้าราชการการเมืองตําเเหน่งผู้ช่วยรัฐมนตรีประจําสำนักนายกรัฐมนตรี (พีระพันธุ์ สาลีรัฐวิภาค)
งานการเมือง > สมาชิกสภาผู้แทนราษฎร

สามารถ มะลูลีม ได้รับเลือกตั้งเป็นสมาชิกสภาผู้แทนราษฎรมาแล้ว 2 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 กรุงเทพมหานคร สังกัดพรรคประชาธิปัตย์
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 กรุงเทพมหานคร สังกัดพรรคประชาธิปัตย์
เครื่องราชอิสริยาภรณ์

พ.ศ. 2554 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2553 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
แหล่งข้อมูลอื่น

รัฐสภาไทย
ฟักทอง (อัลบั้ม)

ฟักทอง เป็นสตูดิโออัลบั้มชุดที่ 4 ของ อัสนี-วสันต์ วางแผงครั้งแรกในเดือนกุมภาพันธ์ พ.ศ. 2532 
อัลบั้มชุดนี้เป็นชุดแรกที่มีจำนวน 10 เพลง โดยมีเพลง "ยินดี ไม่มีปัญหา" ที่มีเนื้อหาต่อจากเพลง บังอรเอาแต่นอน และ บังเอิญติดดิน เป็นเพลงเปิดอัลบั้ม และมีเพลง "กรุงเทพมหานคร" ซึ่งมีความพิเศษกว่าเพลงอื่นๆ ในอัลบั้มเนื่องจากเป็นการนำชื่อเต็มของกรุงเทพมหานคร มาใส่ทำนองและเรียบเรียงเสียงประสานและถือเป็นอัลบั้มชุดแรกที่ขายได้เกินหนึ่งล้านตลับและเกือบทุกเพลงในอัลบั้มล้วนเป็นเพลงฮิตจนมีการนำไปร้องต่อโดยศิลปินนักร้องท่านอื่น ๆ ในภายหลัง
หน้าปกเทปเป็นภาพของ อัสนี และ วสันต์ ในห้องบันทึกเสียงที่ เซ็นเตอร์ สเตจ (คาราบาว สตูดิโอ) ระบุชื่อศิลปิน ชื่ออัลบั้ม "ฟักทอง" พร้อมรูปฟักทอง และมีคำลงท้ายว่า "เสียดายมาก" ซึ่งเกี่ยวข้องกับเพลงเดียวกับชื่ออัลบั้ม ถ่ายภาพปกโดย Omnivisions โดยเฉพาะเพลง อยากจะลืม เป็นเพลงที่มีที่มาจากที่ เจี๊ยบ วัชระ ปานเอี่ยม ได้นำเรื่องราวจริง ๆ ของตัวเองที่เพิ่งเลิกกับคนรักเพราะคนรักไปมีคนอื่นแล้วคนที่รู้จักมักจะถามหาอดีตคนรักจนไม่อยากจะเจอกับใครมาเล่าให้ ดี้ นิติพงษ์ ห่อนาค เพื่อนรักฟังและได้นำมาเขียนเป็นเนื้อเพลงอยากจะลืม
รายชื่อเพลง

| ลำดับ | เพลง | คำร้อง | ทำนอง | เรียบเรียง | เวลา |
| --- | --- | --- | --- | --- | --- |
| 1. | ยินดีไม่มีปัญหา | ประชา พงศ์สุพัฒน์ | อัสนี โชติกุล | อัสนี โชติกุล | 4.45 |
| 2. | อยากจะลืม | นิติพงษ์ ห่อนาค | โสฬส ปุณกะบุตร | อัสนี โชติกุล | 3.42 |
| 3. | วัวลืมตัว | ประชา พงศ์สุพัฒน์ | พงษ์พรหม สนิทวงศ์ ณ อยุธยา | อัสนี โชติกุล | 4.30 |
| 4. | สุขใจ | เขตต์อรัญ เลิศพิพัฒน์ | อุกฤษฏ์ พลางกูร | อัสนี โชติกุล | 3.25 |
| 5. | กรุงเทพมหานคร | พระบาทสมเด็จพระพุทธยอดฟ้าจุฬาโลกมหาราช,พระบาทสมเด็จพระจอมเกล้าเจ้าอยู่หัว | อัสนี โชติกุล | อัสนี โชติกุล | 6.17 |
| 6. | ได้อย่างเสียอย่าง | นิติพงษ์ ห่อนาค | อัสนี โชติกุล | อัสนี โชติกุล | 4.37 |
| 7. | ทองไม่รู้ร้อน | เขตต์อรัญ เลิศพิพัฒน์ | อุกฤษฏ์ พลางกูร | อัสนี โชติกุล | 4.26 |
| 8. | ไม่เกี่ยวกัน | ประชา พงศ์สุพัฒน์ | โสฬส ปุณกะบุตร | อัสนี โชติกุล | 4.17 |
| 9. | หัวใจสะออน | ยืนยง โอภากุล อัสนี โชติกุล | ยืนยง โอภากุล อัสนี โชติกุล | ยืนยง โอภากุล อัสนี โชติกุล | 5.04 |
| 10. | ฟักทอง | เขตต์อรัญ เลิศพิพัฒน์ | กฤษณ์ โชคทิพย์พัฒนา | อัสนี โชติกุล | 4.05 |
ทีมงาน

โปรดิวเซอร์, ร้องนำ, กีต้าร์ไฟฟ้า, กีต้าร์อะคูสติก, กีต้าร์เบส – อัสนี โชติกุล
โปรดิวเซอร์, ร้องนำ, กีต้าร์ไฟฟ้า, กีต้าร์อะคูสติก, กีต้าร์เบส-วสันต์ โชติกุล
มิกซ์ดาวน์ – กฤษณ์ โชคทิพย์พัฒนา
ซาวด์เอนจิเนียร์ – ติ๊ก, เอก
ประสานเสียง – กัลยารัตน์ วารณะวัฒน์, สีส้ม เอี่ยมสรรพางค์, กฤษณ์ โชคทิพย์พัฒนา
เปียโน, ซินธิไซเซอร์, สตริง – อภิไชย เย็นพูนสุข
โปรแกรมกลอง-เอกมันต์ โพธิ์พันธุ์ทอง (Uncredit)
ซีเควนเซอร์ โปรแกรมเมอร์ – โสฬส ปุณกะบุตร, กุลวัฒน์ พรหมสถิต
สถานที่บันทึกเสียงและมิกซ์ดาวน์ – คาราบาว (เซ็นเตอร์สเตจ) สตูดิโอ - ธ.ค.31-ม.ค.32
ดอยคำ

ระวังสับสนกับ วัดพระธาตุดอยคำ
| --- | --- |
ร้านดอยคำ สาขาราชเทวี (สำนักงานใหญ่)
ชื่อโรมัน: Doi Kham Food Products Co.,Ltd.
ก่อตั้ง: 8 สิงหาคม พ.ศ. 2537; 30 ปีก่อน (2537-08-08)
สำนักงานใหญ่: เลขที่ 117/1 ถนนพญาไท แขวงถนนเพชรบุรี เขตราชเทวี กรุงเทพมหานคร 10400
ผลิตภัณฑ์: ผลิตภัณฑ์อาหารแปรรูป
รายได้: 1.2 พันล้านบาท (2566)
เว็บไซต์: www.doikham.co.th
บริษัท ดอยคำผลิตภัณฑ์อาหาร จำกัด ก่อตั้งเมื่อ วันที่ 8 สิงหาคม พ.ศ. 2537 โดยสำนักงานทรัพย์สินพระมหากษัตริย์ ตามพระบรมราชกระแสรับสั่งของพระบาทสมเด็จพระมหาภูมิพลอดุลยเดชมหาราช บรมนาถบพิตร เพื่อประกอบธุรกิจรับซื้อสินค้าจากโครงการหลวงและเกษตรกรในราคาที่เป็นธรรม และจำหน่ายสินค้าที่มีคุณภาพให้กับประชาชนชาวไทย
ประวัติ

จากการเสด็จประพาสภาคเหนือของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เมื่อ พ.ศ. 2512 พระองค์ทอดพระเนตรเห็นความทุกข์ยากลำบากของราษฎร และปัญหาการปลูกฝิ่น อันเป็นภัยต่อความมั่นคงของชาติและเป็นการทำลายทรัพยากรธรรมชาติ จึงมีพระราชดำริให้จัดตั้งโครงการพระบรมราชานุเคราะห์ชาวเขาขึ้น เพื่อแก้ปัญหาการปลูกฝิ่น โดยโครงการส่งเสริมให้ปลูกพืชชนิดอื่นทดแทนเพื่อพัฒนาคุณภาพชีวิตชาวไทยภูเขา ต่อมาในปี พ.ศ. 2537 ทรงพระกรุณาโปรดเกล้าฯ ให้สำนักงานทรัพย์สินพระมหากษัตริย์ จัดตั้งนิติบุคคลชื่อ บริษัท ดอยคำผลิตภัณฑ์อาหาร จำกัด (Doi Kham Food Products Co.,Ltd.) เพื่อความสะดวกในการดำเนินธุรกิจเชิงพาณิชย์ โดยรองรับผลผลิตของมูลนิธิโครงการหลวงและเกษตรกรในพื้นที่โดยรอบโรงงานหลวงอาหารสำเร็จรูป ทั้ง 3 แห่ง  เพื่อผลิตสินค้าที่มีคุณภาพภายใต้ชื่อตราผลิตภัณฑ์ ดอยคำ
การดำเนินธุรกิจ

บริษัท ดอยคำผลิตภัณฑ์อาหาร จำกัด มีวัตถุประสงค์หลักตามกระแสพระราชดำริ การดำเนินกิจการจึงเน้นการตลาดเฉพาะผลิตภัณฑ์และผลผลิตที่ได้จากการพัฒนาคุณภาพชีวิตของชนเผ่าที่อยู่อาศัยบนที่สูงเป็นอันดับแรก ปกติพื้นที่สูงมีอุณหภูมิเหมาะสมต่อการปลูกพืชเมืองหนาวโดยเฉพาะพืชประเภทผัก ผลไม้และดอกไม้เมืองหนาว
ผลิตภัณฑ์ของดอยคำ ได้แก่ น้ำผักและน้ำผลไม้ สินค้าเกษตรอินทรีย์ และสินค้าแปรรูปต่าง ๆ จากโครงการหลวงมากมาย ทั้งผลไม้อบแห้ง, น้ำผึ้ง, นมถั่วเหลือง, สมุนไพรแห้ง, ผลิตภัณฑ์ทาขนมปัง, น้ำผลไม้เข้มข้น ข้าวกล้อง และผลไม้ในน้ำเชื่อม ผลิตภัณฑ์ได้รับการตอบรับที่ดีจากตลาดคือ เครื่องดื่มน้ำมะเขือเทศ
โรงงานหลวงอาหารสำเร็จรูป

โรงงานหลวงอาหารสำเร็จรูปที่ 1 (ฝาง) ตั้งอยู่ที่บ้านยาง ตำบลแม่งอน อำเภอฝาง จังหวัดเชียงใหม่ จัดเป็นโรงงานหลวงอาหารสำเร็จรูปแห่งแรกที่จัดตั้งขึ้นเพื่อให้ความเป็นอยู่ของประชาชนดีขึ้น ก่อตั้งขึ้นเมื่อราว พ.ศ. 2515
โรงงานหลวงอาหารสำเร็จรูปที่ 2 (แม่จัน) ตั้งอยู่ที่หมู่บ้านป่าห้า ตำบลป่าซาง อำเภอแม่จัน จังหวัดเชียงราย ก่อตั้งขึ้นเมื่อราว พ.ศ. 2517
โรงงานหลวงอาหารสำเร็จรูปที่ 3 (เต่างอย) ตั้งอยู่ที่บ้านนางอย อำเภอเต่างอย จังหวัดสกลนคร ก่อตั้งเมื่อ วันที่ 11 พฤศจิกายน พ.ศ. 2524
สาขา

ปัจจุบันร้านดอยคำมีสาขาทั้งหมดดังนี้
สาขาราชเทวี (สำนักงานใหญ่)
สาขาฝาง จ.เชียงใหม่
สาขาแม่จัน จ.เชียงราย
สาขาเต่างอย จ.สกลนคร
สาขามอเตอร์เวย์ขาเข้า
สาขามอเตอร์เวย์ขาออก
สาขาโรงพยาบาลศิริราช
สาขาโลตัส ศรีนครินทร์
สาขาโลตัส พระราม 2
สาขาพาราไดซ์ พาร์ค
สาขาการไฟฟ้าฝ่ายผลิตแห่งประเทศไทย
สาขาโลตัส ลำลูกกา คลอง 2
สาขาโลตัส บางนา
สาขาเอสซีบี ปาร์ค พลาซา
สาขาสัมมากรเพลส รามคำแหง
สาขาทองหล่อ (อาคารฟิฟตี้ฟิฟธ์)
สาขาโลตัส หางดง จ.เชียงใหม่
สาขาโลตัส จรัญสนิทวงศ์
สาขาโลตัส รังสิต
สาขาโรงพยาบาลจุฬาลงกรณ์ (อาคาร สธ.)
สาขาโรงพยาบาลรามาธิบดี
สาขาโลตัส ลาดพร้าว
สาขาเทเวศร์ (ถนนกรุงเกษม)
สาขาโลตัส รังสิต-นครนายก คลอง 4
สาขาโลตัส หลักสี่
สาขาอาคารสินธร ถนนวิทยุ
สาขาโรบินสัน บางรัก
สาขาโรงพยาบาลสมเด็จพระปิ่นเกล้า
สาขาคริสตัล พีทีที ชัยพฤกษ์
สาขาสภาหอการค้าแห่งประเทศไทย
สาขาท่าอากาศยานแม่ฟ้าหลวง เชียงราย
สาขาพระบรมมหาราชวัง (ถนนหน้าพระลาน)
สาขา ปตท. หาดจอมเทียน
สาขาพระนครศรีอยุธยา (แฟรนไชส์)
สาขาระยอง (แฟรนไชส์)
สาขานครราชสีมา (แฟรนไชส์)
สาขาโนนสูง (แฟรนไชส์)
สาขาสีคิ้ว (แฟรนไชส์)
สาขาอุดรธานี (แฟรนไชส์)
สาขาพิษณุโลก (แฟรนไชส์)
สาขาสกลนคร (แฟรนไชส์)
สาขานครศรีธรรมราช (แฟรนไชส์)
สาขาสุราษฏร์ธานี (แฟรนไชส์)
สาขาหาดใหญ่ (แฟรนไชส์)
สาขาสงขลา (แฟรนไชส์)
สาขาตรัง (แฟรนไชส์)
แหล่งข้อมูลอื่น

ฐานข้อมูล
เฟซบุ๊กส่วนตัว